হাসপাতালে গাফিলতির অভিযোগ এখন নৈমিত্তিক ঘটনা হয়ে উঠেছে। আবারও হাসপাতালের গাফিলতির অভিযোগ সামনে এল। ঘটনাটি ঘটেছে দুর্গাপুরে। ইলামবাজার থানার টিকড়বেতা গ্রামের বাসিন্দা নাড়ুগোপাল বাদ্যকর গত ২৩ জানুয়ারি দুর্গাপুরের মিশন হাসপাতালে রক্ত দিতে গিয়েছিলেন। ২৭ বছরের এই যুবক জানান, ৩০ জানুয়ারি হাসপাতালের তরফ থেকে তাঁকে ডেকে পাঠানো হয় এবং তাঁর রক্ত পরীক্ষা করা হয়।  
গত ৩ ফেব্রুয়ারি হাসপাতালের তরফে জানান হয়, তাঁর রক্ত এইচআইভি পজিটিভ। এই খবর পেয়ে স্বভাবতই ভেঙে পড়েন নাড়ুগোপাল বাদ্যকর। এর পরেই বাড়ি ফিরে তিনি বিষ খেয়ে আত্মহত্যার চেষ্টা করেন। কিন্তু সেই চেষ্টায় সফল না হওয়ায় তিনি আবার গলায় দড়ি দিয়ে আত্মহত্যার চেষ্টা করেন। কিন্তু এবারেও বিফলে যায় তাঁর চেষ্টা। 
অবশেষে পরিবারের কথায় কলকাতার সিরাম এবং বর্ধমানের একটি বেসরকারি ল্যাবে তাঁর রক্ত পরীক্ষা করা হয়। গত ৯ ফেব্রুয়ারি রক্ত পরীক্ষার রিপোর্টে দেখা যায়, তাঁর রক্তে ওই সংক্রমণ নেই। 
এই ঘটনা ঘিরে এলাকায় চাঞ্চল্য ছড়ায়। হাসপাতালের তরফে এখন পর্যন্ত কোনও প্রতিক্রিয়া পাওয়া যায়নি। তবে এই ঘটনা আবারও চোখে আঙুল দিয়ে দেখিয়ে দিল, বিস্তর জল ঘোলা হওয়ার পরেও এ রাজ্যের হাসপাতালের অবস্থা কোথায় দাঁড়িয়ে আছে।